भारत सरकार

युवा कार्यक्रम और खेल मंत्रालय

**(खेल विभाग)**

**राज्‍य सभा**

**अतारांकित प्रश्‍न संख्या 772**

उत्तर देने की तारीख 16 अगस्‍त, 2012

25 श्रावण, 1934 (शक)

उत्तराखंड के लिए खेल परिसर

772. श्री महेन्द्र सिंह माहराः

क्या युवा कार्यक्रम और खेल मंत्री यह बताने की कृपा करेंगे कि:

(क) क्या मंत्रालय उत्तराखंड राज्य में खेल प्रतिभाओं को उभारने एवं प्रशिक्षण देने हेतु खेल

परिसर के निर्माण संबंधी प्रस्ताव पर विचार करेगा;

(ख) यदि हां, तो कब तक; और

(ग) यदि नहीं, तो इसके क्या कारण हैं?

**उत्तर**

युवा कार्यक्रम और खेल राज्‍य मंत्री (स्‍वतंत्र प्रभार)

(श्री अजय माकन)

(क) से (ग): 13वें वित्तीय आयोग ने उत्‍तराखंड राज्‍य में खेल प्रशिक्षण देने और खेल प्रतिभाओं को बढ़ाने के लिए हल्‍दवानी (नैनीताल) में अंतर्राष्‍ट्रीय स्‍तर का एक खेल परिसर बनाने के लिए 25 करोड़ रु. देने की सिफारिश की है क्‍योंकि अभी इस राज्‍य में इस प्रकार की कोई सुविधा नहीं है । हल्‍दवानी में प्रस्‍तावित अंतर्राष्‍ट्रीय स्‍तर का यह खेल परिसर 15.30 हेक्‍टेयर क्षेत्र में बनेगा । इस खेल परिसर में एक एथलेटिक्‍स पैविलियन, बहु-उद्देश्‍यीय हाल, क्रिकेट स्‍टेडियम, हाकी स्‍टेडियम, तरणताल, लान टेनिस के दो कोर्ट, बास्‍केटबाल के दो कोर्ट, वालीबाल के तीन कोर्ट , अभ्‍यास हेतु एक 200 मीटर का दौड़ने का ट्रैक ,प्रशासनिक खंड तथा पेय जल ,सार्वजनिक शौचालयों , पार्किग जैसी अन्‍य सुविधाएं उपलब्‍ध होंगी । इस परियोजना की कुल लागत 28.69 करोड़ रु. होगी और इसे 3 वर्ष के अन्‍दर पूरा किया जाना है । उपर्युक्‍त प्रस्‍ताव पर विचार पुनरीक्षण समिति द्वारा किया गया था जिसके अध्‍यक्ष खेल विभाग के सचिव थे । इस समिति ने राज्‍य सरकार को 6.25 करोड़ रु. की पहली किश्‍त देने की सिफारिश की थी । पुनरीक्षण समिति ने यह भी सिफारिश की थी कि राज्‍य सरकार इस परियोजना पर तत्‍काल कार्य शुरू करे और इस परियोजना को 13वें वित्तीय आयोग की अवधि (2010-2015) अंदर ही पूरा करने का प्रयास करे ताकि इसकी लागत बढ़ने न पाए ।

\*\*\*\*\*